Napomáhanie investovaniu prostredníctvom dobrovoľného ex ante posúdenia aspektov týkajúcich sa verejného obstarávania v súvislosti s veľkými projektmi v oblasti infraštruktúry

1.Úvod

Najvyššou prioritou EÚ je tvorba pracovných miest, rast a konkurencieschopnosť, čo znamená stimulovanie investícií na miestnej, regionálnej, vnútroštátnej a európskej úrovni. Toto oznámenie je zamerané na pomoc orgánom verejnej moci pri čo najefektívnejšom riadení rozsiahlych projektov verejného obstarávania nezávisle od toho, či sú alebo nie sú financované EÚ, aby sa optimalizovala hodnota pre daňovníkov, zabezpečila vysokokvalitná infraštruktúra a maximalizovala tvorba pracovných miest a rast. Komisia bude na tento účel prevádzkovať trojpilierový mechanizmus, pomocou ktorého bude podporovať orgány verejnej moci pri uplatňovaní pravidiel EÚ v oblasti verejného obstarávania.

Odkedy sa súčasná Európska komisia v novembri 2014 ujala funkcie, investície stoja v centre jej záujmu, ako to dokladá prijatie Investičného plánu pre Európu. Patrí sem aj Európsky fond pre strategické investície (EFSI), ktorého cieľom je do polovice roka 2018 zmobilizovať 315 miliárd EUR prostredníctvom štátnych záruk na prilákanie a zabezpečenie súkromných investícií do veľkých projektov. Kľúčom k úspechu plánu je odstránenie prekážok brániacich investíciám, dosiahnutie lepšej regulačnej predvídateľnosti a poskytovanie technickej pomoci pri investičných projektoch.

Vzhľadom na to, že plán začal čoskoro po zavedení prinášať výsledky, sa Európska komisia v roku 2016 rozhodla predĺžiť jeho trvanie, zvýšiť jeho kapacitu financovania a posilniť ho zintenzívnením technickej pomoci a odstránením prekážok brániacich investovaniu na jednotnom trhu. Návrh Európskeho fondu pre strategické investície (EFSI 2.0) výrazne podporí hospodárstvo EÚ. Cieľom fondu EFSI nie je len zmobilizovať do konca roka 2020 investície v celkovej výške minimálne 500 miliárd EUR, ale aj zlepšiť jeho geografické pokrytie a zvýšiť využívanie v menej rozvinutých a prechodných regiónoch. Je to mimoriadne dôležité pre budúcu tvorbu pracovných miest, rast a konkurencieschopnosť v Európe.

Súčasne sa v rámci Nástroja na prepájanie Európy (NPE) financovaním projektov v oblasti transeurópskych sietí podporuje pripojiteľnosť v EÚ v oblasti dopravy, energetiky a telekomunikácií. Od roku 2014 sa doteraz investovalo 25 miliárd EUR, čo viedlo k približne 50 miliardám EUR celkových investícií do infraštruktúry v EÚ.

Najdôležitejšie je pritiahnutie súkromných investícií, ako aj čo najúčinnejšie a najefektívnejšie využívanie verejného obstarávania. Verejné obstarávanie predstavuje približne 14 % HDP EÚ, pričom orgány verejnej moci každý rok vynaložia 2 bilióny EUR z peňazí európskych daňovníkov. Potenciál verejného obstarávania v oblasti stimulovania tvorby pracovných miest a rastu sa však stále nevyužíva naplno.

Postupmi verejného obstarávania sa zabezpečuje, aby realizátor projektu mal možnosť porovnať rôzne ponuky a vybrať si najvhodnejšiu z nich, čím sa docieli najvýhodnejší pomer medzi kvalitou a cenou. Stimulujú tiež záujem spoločností predkladať ponuky, keďže výber dodávateľa sa vykonáva na základe spravodlivého zaobchádzania a rovnakých podmienok. Verejné obstarávanie sa však ešte často vykonáva bez potrebných zručností, odborných poznatkov alebo úplnej znalosti postupov.

Mnohé rozsiahle projekty infraštruktúry sa nevykonávajú podľa plánu. Rozpočty sa často nedodržiavajú a prekračujú. Plánovanie a vykonávanie trvajú často podstatne dlhšie, než sa pôvodne predpokladalo.

Má to viacero príčin: neistotu, pokiaľ ide o úroveň a prostriedky financovania, neúplné alebo povrchné hodnotenie potrieb a zmenu hospodárskych a politických podmienok. Svoju úlohu zohrávajú aj zložitosť a trvanie postupov verejného obstarávania, ako aj chyby v postupoch a nedostatky systémov verejného obstarávania určitých členských štátov.

Ďalšie problémy vyvstávajú v prípade významných cezhraničných projektov medzi členskými štátmi vzhľadom na možné rozdiely medzi vnútroštátnymi právnymi rámcami. Napriek tomu, že väčšina pravidiel v oblasti verejného obstarávania bola harmonizovaná na úrovni EÚ, smernice o verejnom obstarávaní umožňujú na vnútroštátnej úrovni flexibilitu.

Tieto pomery sa musia zmeniť. V tomto oznámení sa nachádza niekoľko kľúčových prvkov, ktoré k tomu môžu prispieť. Ako bolo uvedené v oznámení o stratégii jednotného trhu a v oznámení Európa znovu investuje, Komisia zavádza trojdielny mechanizmus pre rozsiahle projekty infraštruktúry, ktorým sa zabezpečí zrozumiteľnosť a orgánom verejnej moci sa poskytne usmernenie v oblasti výmeny a prijímania najlepších postupov. Pomôže sa tým zlepšiť účinnosť vnútroštátnych výdavkov, čo je na využívanie úplného potenciálu investícií v Európe najdôležitejšie.

Táto iniciatíva je jedným z pilierov stratégie Komisie na zlepšenie účinnosti verejného obstarávania a na zabezpečenie jeho strategického významu, čím sa podporí konkurencieschopnosť, tvorba pracovných miest a rast.

Mechanizmus ex ante je teda súčasťou balíka dokumentov o verejnom obstarávaní, ktorý obsahuje oznámenie o stratégii verejného obstarávania Obstarávanie v Európe a pre Európu a odporúčanie Komisie týkajúce sa profesionalizácie verejného obstarávania: Budovanie architektúry profesionalizácie verejného obstarávania. Súbežne sa začína konzultácia o návrhu usmernenia, pokiaľ ide o verejné obstarávanie pre inovácie, s cieľom podporiť prienik nových a udržateľnejších riešení pre našu spoločnosť.

Ak nie je obstarávanie dobre naplánované, ohrozuje verejné investície Veľké mesto naliehavo potrebovalo novú nebytovú budovu. Súkromná firma sa ponúkla, že potrebnú budovu postaví. Orgány verejnej moci a firma uzavreli pred začatím prác nájomnú zmluvu na túto budovu. Nájomná zmluva uzatvorená bez vyhlásenia výzvy na predkladanie ponúk obsahovala podrobné požiadavky orgánov verejnej moci na budovu. Na základe sťažnosti občana Komisia dospela k záveru, že na projekt malo byť vyhlásené verejné obstarávanie, keďže sa naň vzťahovali pravidlá verejného obstarávania EÚ. Orgány mesta museli zrušiť nájomnú zmluvu, inak by im hrozili sankcie zo strany EÚ. Zároveň museli nahradiť škodu, ktorá vznikla súkromnej firme z dôvodu zrušenia nájomnej zmluvy. Keby orgány použili navrhovaný mechanizmus, vyhli by sa právnym problémom a mali by hospodársky životaschopný projekt.

2.Dobrovoľný mechanizmus ex ante

Vnútroštátne orgány a verejní obstarávatelia/obstarávatelia môžu pred prijatím dôležitých opatrení, ako napríklad pred vyhlásením výzvy na predkladanie ponúk na hlavné projektové práce, podpísaním medzinárodnej zmluvy alebo rozhodnutím o použití rokovacieho konania bez predchádzajúceho zverejnenia, na základe dobrovoľnosti využiť mechanizmus na vznesenie otázok Komisii a získanie posúdenia zlučiteľnosti projektu s regulačným rámcom EÚ.

Vnútroštátne orgány a verejní obstarávatelia/obstarávatelia zapojení do rozsiahlych, a najmä cezhraničných projektov môžu využiť tento mechanizmus, ak to považujú za potrebné alebo užitočné. Zníži sa tým riziko omeškaní a prekročení nákladov vyplývajúcich z problémov v procesoch verejného obstarávania.

Mechanizmus pomôže vypracovať osvedčené postupy v rámci zrevidovaného a modernizovaného európskeho rámca verejného obstarávania prijatého v roku 2014. Dôležité to môže byť najmä v prípade koncesií, ktoré prvýkrát plne podliehajú harmonizovanému režimu EÚ.

Mechanizmus je určený pre všetky druhy projektov infraštruktúry, ale najmä zo sektorov dopravy a energetiky, IKT a nebytovej výstavby. Vo všeobecnosti je dostupný od určitej prahovej hodnoty. Okrem toho môže členský štát požiadať Komisiu o využitie mechanizmu na akékoľvek projekty infraštruktúry s nižšou hodnotou, ktoré považuje za významné pre seba a/alebo pre EÚ ako celok, napríklad na projekty spoločného záujmu v oblasti transeurópskych sietí.